ปั่น BiKE อุ่นไอรัก จังหวัดสุราษฎร์ธานี เตรียมจัดแปรขบวนรูปจักรยานใหญ่ที่สุดในไทย
ปั่น BiKE อุ่นไอรัก จังหวัดสุราษฎร์ธานี เตรียมจัดแปรขบวนรูปจักรยานใหญ่ที่สุดในไทย

นายวิชวุทย์ จินโต  ผู้ว่าราชการจังหวัดสุราษฎร์ธานี  ประชุมคณะกรรมการและหน่วยงานที่เกี่ยวข้อง เตรียมการจัดกิจกรรม “BiKE อุ่นไอรัก” ในวันอาทิตย์ที่ 9 ธันวาคม 2561 โดยใช้เส้นทางปั่นจักรยาน เริ่มต้นจากสนามกีฬากลางจังหวัดสุราษฎร์ธานี – เลี้ยวซ้ายถนนชนเกษม เข้าถนนศรีเกษม(ถนนตัดใหม่ในลึก)ตรงไป – เลี้ยวซ้ายหน้าวัดกลางใหม่ – ผ่านห้าแยกท่ากูบ – ตรงไป อำเภอพุนพิน – จุดพักสถานที่สิริมงคล บริเวณลานพระบรมราชานุสาวรีย์ รัชกาลที่ 6 – เวียนหน้าสถานีรถไฟสุราษฎร์ธานี อำเภอพุนพิน – กลับเส้นทางเดิม รวมระยะทาง 32 กิโลเมตร โดยมีนักปั่นจักรยานร่วมงาน ประมาณ 10,000 คน

นายวิชวุทย์ กล่าวว่า การจัดกิจกรรมสำคัญครั้งนี้ก่อนที่ขบวนปั่นจักรยานจะออกเดินทาง พี่น้องประชาชนชาวสุราษฎร์ธานีจะพร้อมใจกันสวมเสื้อสีเหลืองรวมตัวกันในเวลา 12.00 น.วันอาทิตย์ที่ 9 ธันวาคม 2561 ณ สนามกีฬากลางจังหวัดสุราษฎร์ธานี เพื่อร่วมกันแปรขบวนรูปจักรยานขนาดใหญ่บนพื้นสนามหญ้า พร้อมข้อความ “BiKE อุ่นไอรัก สุราษฎร์ธานี ” ในพื้นที่ 699 ตารางเมตร ใช้ผู้แปรขบวน 3,499 คน ซึ่งคาดว่าจะมีผู้ไปร่วมเป็นจำนวนมาก

นายวิชวุทย์ กล่าวอีกว่า นอกจากนี้จะมีการแสดงเทิดพระเกียรติของนักเรียน นักศึกษา การบริการซ่อมรถจักรยานและบริการตรวจสุขภาพนักปั่นด้วย ซึ่งล่าสุดยังมีประชาชนทยอยเดินทางไปลงทะเบียนเข้าร่วมกิจกรรมอย่างต่อเนื่อง จึงขอเชิญชวนพี่น้องประชาชนทั้งที่มีจักรยานและไม่มีจักรยานได้สวมเสื้อสีเหลือง มาร่วมกิจกรรมโดยพร้อมเพียงกัน

ข่าวแจ้งว่า การแปรขบวนรูปจักรยานดังกล่าว วัดขนาดความสูงได้ 39 เมตร ยาว 59 เมตร เปรียบเทียบเท่ากับความสูงตึกขนาด 14 ชั้น ซึ่งจะเป็นการแปรขบวนจักรยานใหญ่ที่สุดในประเทศไทย